text: Knivstikkeri: Opfordrer ung mand til at melde sig selv
  25 april 2014 kl. 16.39
  Sydøstjyllands Politi opfordrer ung mand til at melde sig selv efter knivstikkeri i lejlighed i Vejle. En 18-årig medgerningsmand blev fængslet fredag eftermiddag.
  Den 18-årige sigtes for et voldeligt overfald med kniv i en lejlighed i Vejle. Han sigtes for sammen med en anden ung at have stukket en 48-årig mand med kniv i en lejlighed på Pederholms Allé torsdag eftermiddag.
  Umiddelbart har politiet vurderet, at de to mænd forsøgte at dræbe offeret.
  Vedkommende er dog blevet udskrevet efter hospitalsbehandling, oplyser Sydøstjyllands Politi.
  Den anden mand, der menes at have deltaget i knivoverfaldet, efterlyses af politiet.
  - Vi opfordrer ham til at melde sig selv, siger vagtchef Hans Hoffensetz fredag eftermiddag.
  Grundlovsforhøret fredag i Retten i Kolding er endt med, at den anholdte 18-årige, der er fra Give-området, er blevet varetægtsfængslet i fire uger.
  Hvordan han forholder sig til sigtelsen, er ikke oplyst.
  